<classify> WAZIRI Mkuu, Kassim Majaliwa amekwenda kumjulia hali Waziri wa Maliasili na Utalii, Dk Hamisi Kigwangalla aliyelazwa wodi maalumu kitengo cha Taasisi ya Mifupa Muhimbili MOI, Dar es Salaam.Hii ni mara ya pili kwa Waziri Mkuu kumjulia hali Waziri Kigwangalla. Awali amemtembelea Agosti 5, mwaka huu wakati Dk Kigwangalla akipatiwa matibabu ya awali katika Wodi ya Mwaisela.Akiwa wodini, Majaliwa alimtakia kila la heri waziri kuuguza mkono wake na alizungumza naye juu ya maendeleo ya afya yake kwa jumla.Amewashukuru madaktari wa MOI pamoja na uongozi wake kwa pamoja kutoa huduma bora kwa Watanzania na raia wa nchi za nje ambao wamekuwa kimbilio kuja nchini kupata tiba.Nakutakia kila la heri. Nimekuja baada ya kusikia umefanyiwa operesheni ya pili. Pia nawashukuru uongozi wa MOI na madaktari wetu kwa kutoa tiba nzuri. Tiba zenu kwa sasa zimezifanya nchi nyingine wananchi wake kukimbilia hapa amesema Waziri Mkuu.Dk Kigwangalla amemhakikishia Waziri Mkuu anaendelea vizuri kwa kuwa ameweza kufanya mazoezi ikiwemo kutembea umbali wa kilometa nne na mepesi kila siku asubuhi na jioni.Aidha, mbali na Waziri Mkuu, Majaliwa, jana jioni Rais Mstaafu wa awamu ya Nne, Dk Jakaya Kikwete alimtembelea kumjulia hali.Dk Kigwangalla alipata ajali Agosti 4, mwaka huu katikati ya vijiji vya Mdolii na Minjingu wilaya ya Babati mkoani Manyara baada ya gari lake kupinduka na kusababisha kifo cha Ofisa Habari wa Wizara ya Maliasili na Utalii, Hamza Temba na watu wengine watano.  <topic>: kitaifa 